Christian Rømer Stokbro

Christian Rømer Stokbro (født Stokbro Karlsen 8. juli 1975 i Hjørring) er en dansk lyriker bosat i Kerteminde.

Stokbro er uddannet mag.art. i Nordisk litteratur fra Københavns Universitet og har fungeret som litteraturkritiker på Nordjyske Stiftstidende, Kulturen.nu, Eftertryk Magasin og Ekstra Bladet.

Digteren
Stokbro fik antaget digte i Hvedekorn i 1999 og debuterede i bogform i 2002 på Samlerens Forlag med digtsamlingen Kerygma, der brugte kristendommen og den tyske filosof Martin Heidegger som samtalepartnere i en surrealistisk og barok digtning. Også den svært tilgængelige Poetik fra 2017 er i samtale med Heidegger. Siden har Stokbro skrevet yderligere fire digtsamlinger. I 2015 udkom hans oversættelse af et udvalg af essays fra det amerikanske kollektiv Research & Destroy under titlen Nederlagene vil fortsætte, der udkom på forlaget OVO Press. 

I 2018 udkom digtsamlingen Hvor alt er hvidt, som ikke har fået nogen særlig opmærksomhed fra den danske presse. Det kan virke paradoksalt, når den svenske forfatter Kristian Lundberg på baggrund af denne digtsamling beskriver Stokbro "som en af de vigtigste nordiske nulevende lyrikere".

Overordnet set gælder det for forfatterskabet, at det kredser omkring nogle af eksistensens udsatte positioner som for eksempel døden, angst og kærlighed. Det er det, Erik Skyum-Nielsen i en anmeldelse kalder "tyskteologisk" og beskriver som, at tilværelsen "mødes og opleves i dens at-hed".

Udgivelsen fra 2019, Adorno. Et digt om Europa, kredser om Europas historie, hvordan volden ligger i Europas arvemasse. I Adorno benytter Stokbro sig af en ikke-lineær tidsforståelse, som også blev brugt i Hvor alt er hvidt. Digtet afsluttes med en anråbelse til Gud om barmhjertighed.  

Lidt specielt er det, at de seneste udgivelser er udkommet på dansk på det svenske Sapeur Förlag.

Kritikeren
Som kritiker ved Nordjyske Stiftstidende skabte Stokbro i 2018 postyr med sin anmeldelse af Knud Sørensens seneste digtsamling, idet han gav denne lovpriste og folkekære digters måske sidste digtsamling kun to ud af seks stjerner. Der var flere læserbreve både i Morsø Folkeblad  og i Nordjyske Stiftstidende, ligesom anmeldelsen blev omtalt i Weekendavisen. 

I det hele taget er Stokbro kendt for som kritiker at have en hård og egensindig anmelderlinje. Det ses f.eks. når Lars Bukdahl skriver, at "Stokbro [er] inkarneret 
avantgardeskeptisk" i modsætning til ham selv. Bukdahl fortsætter i sin Kontrovers-klumme: " Forfriskende er til gengæld hans respektløse omgang 
med koryfæer som Henrik Nordbrandt og Knud Sørensen; aldrig har en 
lyrikanmeldelse forarget så meget, som da to stjerner-anmeldelsen af Knud S. 
blev bragt i Morsø Folkeblad". 

Fra november 2020 fungerer Stokbro som lyrikanmelder ved Kulturen.nu indtil sitet lukkede ned i november 2022; Kulturen.nu blev etableret af nogle af de tidligere redaktører på den nedlagte kulturredaktion på Nordjyske Stiftstidende.

Bibliografi
 Kerygma, 2002
 Affald, 2010
 Fjernarkiv, 2011
 Zerstörung, 2012
 Poetik, 2017
 Hvor alt er hvidt, 2018
 Adorno. Et digt om Europa, 2019
 Tidsler, 2020
 Eksistentiel nødvendighed, 2022
 Kort over kraniets mørke floder, 2023

Referencer 

Digtere fra Danmark
Personer fra Hjørring
Dansksprogede forfattere fra Danmark
Mandlige forfattere i det 21. århundrede